**Informatīvais ziņojums par elektronisko darbnespējas lapu un recepšu ieviešanas īstenošanas rezultātiem**

Informatīvais ziņojums sagatavots pamatojoties uz Ministra kabineta 2015.gada 1.decemba sēdes protokollēmuma Nr.64, 32.§ „Noteikumu projekts „Grozījumi Ministru kabineta 2001.gada 3.aprīļa noteikumos Nr.152 „Darbnespējas lapu izsniegšanas kārtība” 5.punktu. Tas nosaka, ka Veselības ministrijai līdz 2016.gada 1.novembrim jāiesniedz izskatīšanai Ministru kabinetā informatīvais ziņojums par elektronisko darbnespējas lapu ieviešanas pilotprojekta īstenošanas rezultātiem, īpašu uzmanību pievēršot sensitīvo personas datu aizsardzības nodrošināšanai.

Par elektronisko darbnespējas lapu ieviešanas pilotprojektu tiek uzskatīts laika periods no brīža, kopš ārstniecības personām tiek nodrošināta piekļuve vienotās veselības nozares elektroniskās informācija sistēmas (turpmāk – veselības informācijas sistēma) slēgtajai daļai jeb veselības aprūpes speciālista darba vietai (no 2016.gada 12.septembra) līdz 2016.gada 30.novembrim, kas ir pēdējā diena, kad saskaņā ar Ministru kabineta 2001.gada 3.aprīļa noteikumiem Nr.152 „Darbnespējas lapu izsniegšanas kārtība” (turpmāk - MK noteikumi Nr.152) darbnespējas lapas var izrakstīt papīra formātā. Tas ir atbilstoši Ministru kabineta noteikumu Nr.683 „Grozījumi Ministru kabineta 2001.gada 3.aprīļa noteikumos Nr.152 „Darbnespējas lapu izsniegšanas kārtība”” anotācijā norādītajam, ka „*līdz 2016.gada 30.novembrim norisināsies elektronisko darbnespējas lapu ieviešanas pilotprojekts, kurā piedalīsies tās ārstniecības iestādes, kuras vēlēsies izmantot elektroniskās darbnespējas lapas funkcionalitāti jau pirms 2016.gada 1.decembra. Lai turpinātu izrakstīt elektroniskās darbnespējas lapas pēc pilotprojekta beigām (no 2016.gada 1.decembra), minētajām ārstniecības iestādēm nebūs jāslēdz jauns līgums ar Nacionālo veselības dienestu (turpmāk – NVD) par veselības informācijas sistēmas izmantošanu*”. Pēc veselības informācija sistēmas produkcijas vides atvēršanas lietotājiem 2016.gada septembrī Nacionālais veselības dienests aicināja ārstniecības iestādes un aptiekas slēgt līgumu ar Nacionālo veselības dienestu par veselības informācijas sistēmas izmantošanu un uzsākt elektronisko darbnespējas lapu un elektronisko recepšu izrakstīšanu ekspluatācijas vidē. Informācija par līgumu slēgšanu tika ievietota e-veselības portālā[[1]](#footnote-1), Nacionālā veselības dienesta tīmekļa vietnē[[2]](#footnote-2), nosūtīta ziņu aģentūrām BNS un LETA un pašvaldībām, publicēta Nacionālā veselības dienesta sociālo tīklu profilos, sniegta Nacionālā veselības dienesta organizēto mācību laikā par e-veselību, kā arī Veselības ministrijas un Nacionālajam veselības dienesta pārstāvjiem uzstājoties ar prezentācijām semināros un konferencēs. Plašāka informācija par līgumu slēgšanas gaitu un informēšanas aktivitātēm un rezultātiem iekļauta informatīvā ziņojuma sadaļā „Līgumu slēgšana par veselības informācijas sistēmas izmantošanu un elektronisko darbnespējas lapu pilottestēšana”.

2015.gada 1.decembrī Ministru kabinets pieņēma noteikumus Nr.683 „Grozījumi Ministru kabineta 2001.gada 3.aprīļa noteikumos Nr.152 „Darbnespējas lapu izsniegšanas kārtība””, nosakot, ka darbnespējas lapas izsniedzamas elektroniski veselības informācijas sistēmā ar 2016.gada 1.decembri (MK 01.12.2015. prot. 64, 32.§ 2.punkts). Minēto kārtību nosaka MK noteikumu Nr.152 20. un 26.5 punkts. 2.

2016.gada 5.janvārī Ministru kabinets pieņēma noteikumus Nr.16 „Grozījumi Ministru kabineta 2005. gada 8. marta noteikumos Nr. 175 „Recepšu veidlapu izgatavošanas un uzglabāšanas, kā arī recepšu izrakstīšanas un uzglabāšanas noteikumi”” (turpmāk – MK noteikumi Nr.175) nosakot, ka ārstniecības iestādēm ir pienākums izrakstīt elektroniskās receptes no 2016.gada 1.decembra.

Ņemot vērā, ka saskaņā ar normatīvajos aktos noteikto ārstniecības iestādēm ir pienākums no 2016.gada 1.decembra izrakstīt gan elektroniskās darbnespējas lapas, gan elektroniskās receptes, ziņojumā iekļauta informācija par abu funkcionalitāšu ieviešanu.

Vienlīdz svarīgi atzīmēt, ka e-veselības informācijas sistēma ir izstrādāta Eiropas Reģionālas attīstības fonda finansētu projektu ietvaros:

1.„Elektroniskās veselības kartes un integrācijas platformas informācijas sistēmas izveide, 1. posms” (Nr.3DP/3.2.2.1.1/09/IPIA/IUMEPLS/019),

2. „Elektroniska apmeklējumu rezervēšanas izveide (e- booking), veselības aprūpes darba plūsmu elektronizēšana (e-referrals) - 1. posms, sabiedrības veselības portāla izveide, informācijas drošības un personas datu aizsardzības nodrošināšana” (Nr. 3DP/3.2.2.1.1/09/IPIA/IUMEPLS/015),

3. „Elektronisko recepšu informācijas sistēmas izveides 1. posms” (Nr. 3DP/3.2.2.1.1/09/IPIA/IUMEPLS/003),

4. „E-veselības integrētās informācijas sistēmas attīstība” (Nr. 3DP/3.2.2.1.1/13/IPIA/CFLA/008).

E-veselības politikas ieviešanas pārvaldību un uzraudzību, tai skaitā minēto projektu ieviešanu, būtiski ietekmēja ekonomiskā krīze, kad kapacitāte projekta un e-veselības politikas ieviešana kopumā tika būtiski samazināta un tika veiktas reorganizācijas veselības nozares pārvaldē, mainot par e-veselības ieviešanu atbildīgās pārvaldes iestādes. Pēc Veselības ministrijas reorganizācijas 2009.gadā e-veselības ieviešanas funkcija tika nodota Veselības ekonomikas centram, bet no 2011.gada 1.novembra par e-veselības ieviešanu atbildīgā iestāde ir Nacionālais veselības dienests.

**Informēšana un mācības par veselības informācijas sistēmu**

Lai ārstniecības iestādes un aptiekas, kuras pacientu datus apstrādā savās iekšējās informācijas sistēmās, varētu savietot savas sistēmas ar veselības informācijas sistēmu, Nacionālais veselības dienests nodrošināja iespēju veikt integrācijas testus ar veselības informācijas sistēmu no ārstniecības iestāžu un aptieku informācijas sistēmām. Informācija par datu apmaiņas testēšanu bija un ir pieejama Nacionālā veselības dienesta tīmekļa vietnē.[[3]](#footnote-3) 2015.gada februāri Veselības ministrija rakstiski informēja ārstniecības iestāžu un aptieku informācijas sistēmu izstrādātājus, lielākās ambulatorās un stacionārās ārstniecības iestādes par iespējām uzsākt datu apmaiņas testēšanu. Līdz 2016.gada 1.novembrim ar ārstniecības iestādēm un aptiekām ir noslēgti 34 līgumi par veselības informācijas sistēmas testēšanu/datu apmaiņas izveidi/izmēģināšanu.

Ārstniecības iestādēm un aptiekām tika nodrošināta iespēja veikt arī e-veselības portāla testēšanu. Sākotnēji e-veselības portāla testēšanu bija iespējams veikt tikai Nacionālā veselības dienesta telpās, bet sākot no 2016.gada februāra e-veselības portāla testēšanu bija iespējams veikt attālināti no ārstniecības iestāžu un aptieku iekšējiem datoru tīkliem. Līdz 2016.gada 1.novembrim ar ārstniecības iestādēm un aptiekām ir noslēgti 110 līgumi par e-veselības portāla testēšanu.

Lai palīdzētu ārstniecības personām, farmaceitiem un farmaceitu asistentiem apgūt datu apstrādes iemaņas e-veselības portālā, Nacionālais veselības dienests 2015.gada decembrī uzsāka mācības par e-veselību, e-veselības portāla lietošanu un datu drošību. Līdz 2016.gada 1.septembrim mācībās bija piedalījusies 3361 persona.

2016.gada oktobrī Nacionālais veselības dienests atsāka mācības par e-veselību, portāla lietošanu un datu drošību. Līdz 2016.gada beigām mācības plānots nodrošināt vēl ~840 personām.

Speciālistiem, kuriem piedalīties mācībās nav iespējams, Nacionālā veselības dienesta tīmekļa vietnē[[4]](#footnote-4) un e-veselības portālā[[5]](#footnote-5) ir pieejams mācību materiāls par e-veselības portāla lietošanu. Tajā atrodama informācija par to, kā pieslēgties e-veselības portālam, kā lietot darbnespējas lapas un receptes funkcionalitāti, kā arī informāciju par datu drošības principiem.

Aktuālā informācija par veselības informācijas sistēmu pieejama gan Veselības ministrijas, gan Nacionālā veselības dienesta tīmekļa vietnēs, kā arī e-veselības portālā [www.eveseliba.gov.lv](http://www.eveseliba.gov.lv). Informācija par tādiem veselības informācijas sistēmas jautājumiem, kā līgumu slēgšana un termiņu, no kura ārstniecības iestādēm un aptiekām jāuzsāk sistēmas izmantošana, tai skaitā elektronisko darbnespējas lapu un recepšu ieviešanas termiņiem, Veselības ministrija un Nacionālais veselības dienests sniedzis gan rakstveidā, gan dažādās sanāksmēs un semināros. E-veselības jautājumi regulāri bijuši arī sabiedrisko mediju redzeslokā[[6]](#footnote-6).

Nacionālā veselības dienesta un Veselības ministrijas dalība semināros 2016.gada septembrī – novembrī, kuros tika/tiks sniegta informācija par līgumu slēgšanu par veselības informācijas sistēmas izmantošanu un elektronisko recepšu un darbnespējas lapu izrakstīšanu:

|  |  |  |  |
| --- | --- | --- | --- |
| **Nr.** | **Pasākuma organizētājs** | **Aktivitātes veids, mērķauditorija** | **Aktivitātes norises laiks un vieta** |
| Septembris | | | |
| 1. | Nacionālā veselības dienesta (NVD) Zemgales nodaļa | Seminārs NVD līgumpartneriem  60 dalībnieki | 20.09.2016.  Jelgava |
| Oktobris | | | |
| 1. | NVD Zemgales nodaļa | Tikšanās ar reģionālajām pašvaldībām  19 dalībnieki | 05.10.2016  Ikšķile |
| 2. | NVD Kurzemes nodaļa | Sanāksme ar NVD līgumpartneriem  (ģimenes ārsti, slimnīcas ārsti, ārstu palīgi, farmācijas speciālisti)  67 dalībnieki | 05.10.2016.  Tukums |
| 3. | NVD Zemgales nodaļa | Seminārs NVD līgumpartneriem  41 dalībnieks | 06.10.2016. Jēkabpils |
| 4. | Veselības ministrija | Sanāksme farmācijas jomas sabiedriskajām organizācijām  Dalībnieku skaits 22 | 06.10.2016.  Rīga |
| 5. | NVD Zemgales nodaļa | Seminārs NVD līgumpartneriem  Dalībnieku skaits 36 | 13.10.2016.  Ogre |
| 6. | NVD Kurzemes nodaļa | Sanāksme ar NVD līgumpartneriem  (ģimenes ārstiem)  Dalībnieku skaits 33 | 13.10.2016.  Saldus |
| 7. | NVD Kurzemes nodaļa | Sanāksme ar NVD līgumpartneriem  (ģimenes ārstiem) Dalībnieku skaits 56 | 14.10.2016.  Liepāja |
| 8. | NVD Kurzemes nodaļa | Sanāksme ar NVD līgumpartneriem  (ģimenes ārstiem)  Dalībnieku skaits 36 | 19.10.2016.  Talsi |
| 9. | NVD Rīgas nodaļa | Sanāksme ar NVD līgumpartneriem  (ģimenes ārstiem)  Dalībnieku skaits 200+ | 20.10.2016  Rīga |
| 10. | NVD Vidzemes nodaļa | Seminārs NVD līgumpartneriem (ārstniecības personām) - 130 | 26.10.2016  Smiltene |
| 11. | NVD Latgales nodaļa | Sanāksme ar NVD līgumpartneriem  (ģimenes ārstiem un citu specialitāšu ārstiem)  Dalībnieku skaits:  Rēzekne – 78  Daugavpils - 95 | 28.10.2016  Rēzekne, Daugavpils |
| Novembris | | | |
| 1. | Latvijas Farmaceitu biedrība | Latvijas Farmaceitu biedrības kongress | 04.11.2016.  Rīga |
| 2. | Latvijas Cilvēku ar īpašām vajadzībām sadarbības organizācija SUSTENTO | Latvijas Pacientu organizāciju konference | 09.11.2016.  Rīga |
| 3. | NVD Kurzemes nodaļa | Sanāksme ar NVD līgumpartneriem  (ģimenes ārstiem) | 10.11.2016.  Kuldīga |
| 4. | NVD Kurzemes nodaļa | Sanāksme ar NVD līgumpartneriem  (ģimenes ārstiem) | 11.11.2016.  Ventspils |
| 5. | Zobārstniecības asociācija |  | 12.11.2016. |

2016.gada novembrī-decembrī Nacionālais veselības dienests īstenos informatīvo kampaņu par veselības informācijas sistēmas ieviešanu. Kampaņas ietvaros tiks izstrādāti daudzveidīgi informatīvi materiāli iedzīvotājiem, ārstniecības personām un farmaceitiem. Tie būs pieejami gan drukātā formātā, gan elektroniskā veidā Nacionālā veselības dienesta tīmekļa vietnē, e-veselības portālā un citos informatīvajos kanālos. Drukātie materiāli būs pieejami Nacionālā veselības dienesta reģionālajās nodaļās.

**Piekļuve veselības informācijas sistēmas produkcijas videi**

Nacionālais veselības dienests no 2016. gada 22. jūnija iedzīvotājiem un veselības aprūpes speciālistiem ir nodevis lietošanā e-veselības portāla ([www.eveseliba.gov.lv](http://www.eveseliba.gov.lv)) publisko daļu, kurā ir pieejama informācija par veselības nozares jaunumiem, veselīgu dzīvesveidu u.c. aktualitātes.

Piekļuve veselības informācijas sistēmas slēgtajai daļai jeb veselības aprūpes speciālista, iedzīvotāja un farmaceita (vai farmaceita asistenta) darba vietai produkcijas vidē tiek nodrošināta kopš 2016.gada 12.septembra, kad veselības informācijas sistēmas produkcijas vidē pieejama visa ar elektronisko darbnespējas lapu un elektronisko recepšu izrakstīšanu saistītā funkcionalitāte. Elektroniskās darbnespējas lapas funkcionalitāte nodrošina darbnespējas lapas izrakstīšanu, slēgšanu, anulēšanu un izdrukāšanu, kā arī datu apmaiņu starp veselības informācijas sistēmu, Valsts sociālās apdrošināšanas aģentūras informācijas sistēmu un Valsts ieņēmumu dienesta elektroniskās deklarēšanas sistēmu un nodokļu informācijas sistēmu. Elektroniskās receptes funkcionalitāte nodrošina elektroniskās receptes izrakstīšanu, anulēšanu, rezervēšanu un izdrukāšanu, kā arī informācijas par izsniegtajām zālēm ievadīšanu veselības informācijas sistēmā.

Ārstniecības persona, farmaceits un farmaceita asistents veselības informācijas sistēmā esošajiem pacientu datiem var piekļūt:

1. autorizējoties portālā [www.eveseliba.gov.lv](http://www.eveseliba.gov.lv), izmantojot Valsts reģionālās attīstības aģentūras vienotās pieteikšanās moduli [www.latvija.lv](http://www.latvija.lv),
2. izmantojot ārstniecības iestādes vai aptiekas informācijas sistēmu, kura ir savietota ar veselības informācijas sistēmu (uz 01.11.2016. neviena no iestādēm šo piekļuves veidu neizmantoja).

Uz šī ziņojuma sagatavošanas brīdi:

**pacients** e-veselības portālā par sevi, personu, kas to pilnvarojusi, savu nepilngadīgo bērnu un aizbildnībā esošo personu var veikt šādas darbības:

1. redzēt personas datus, kurus veselības informācijas sistēma saņem no iedzīvotāju reģistra (vārds, uzvārds, personas kods, dzīvesvieta),
2. redzēt informāciju par ģimenes ārstu,
3. redzēt informāciju par Eiropas Veselības apdrošināšanas karti,
4. ievadīt kontaktinformāciju,
5. norādīt kontaktpersonu/as un to kontaktinformāciju,
6. apskatīt atvērtās un noslēgtās elektroniskās darbnespējas lapas, izdrukāt tās, kā arī nosūtīt darba devējam (vai citai personai) informāciju par atvērtu darbnespējas lapu,
7. apskatīt izrakstītās un izsniegtās elektroniskās receptes, kā arī nepieciešamības gadījumā izdrukāt tās,
8. uzstādīt pacienta kartē aizliegumu ārstniecības personām piekļūt saviem medicīniskajiem dokumentiem.

**ārstniecības persona** nodrošinot veselības aprūpi konkrētam pacientam, MK noteikumos Nr.134 noteiktajā apjomā veselības informācijas sistēmā var veikt šādas darbības:

1. izrakstīt, slēgt, anulēt un izdrukāt elektronisko darbnespējas lapu,
2. izrakstīt, anulēt, rezervēt un izdrukāt elektronisko recepti, kā arī apskatīt visas pacientam izrakstītās elektroniskās receptes,
3. redzēt pacienta personas datus, kurus veselības informācijas sistēma saņem no iedzīvotāju reģistra (vārds, uzvārds, personas kods, dzīvesvieta),
4. redzēt informāciju par pacienta ģimenes ārstu,
5. redzēt pacienta kontaktinformāciju,
6. redzēt pacienta kontaktpersonas,
7. sagatavot ārstniecības līdzekļu īso sarakstu un diagnožu īso sarakstu,
8. uzstādīt dažādus recepšu un darbnespējas lapu meklēšanas filtrus,
9. apskatīt un pievienot pacienta veselības pamatdatus,
10. uzlikt aizliegumu pacienta medicīniskajam dokumentam,
11. apskatīt sava profila datus (jebkurā laikā).

**farmaceits, farmaceita asistents** nodrošinot zāļu izsniegšanu aptiekā konkrētam pacientam, MK noteikumos Nr.134 noteiktajā apjomā veselības informācijas sistēmāvar veikt šādas darbības:

1) apskatīt konkrētajam pacientam izrakstītās, neizsniegtās, daļēji izsniegtās elektroniskās receptes,

2) ievadīt informāciju par izsniegtajām zālēm,

3) veikt papīra receptes elektronizēšanu,

4) sagatavot izsniegto ārstniecības līdzekļu sarakstu,

5) apskatīt sava profila datus (jebkurā laikā).

Vides aizsardzības un reģionālās attīstības ministrija ir norādījusi, ka atbilstoši Ministru kabineta 2008.gada 21.jūlija noteikumu Nr.576 „Noteikumi par darbības programmas „Infrastruktūra un pakalpojumi” papildinājuma 3.2.2.1.1.apakšaktivitātes „Informācijas sistēmu un elektronisko pakalpojumu attīstība” projektu iesniegumu atlases pirmo kārtu” 59.punktam un Ministru kabineta 2010.gada 10.augusta noteikumu Nr.766 „Noteikumi par darbības programmas „Infrastruktūra un pakalpojumi” papildinājuma 3.2.2.1.1.apakšaktivitātes „Informācijas sistēmu un elektronisko pakalpojumu attīstība” projektu iesniegumu atlases otro, trešo, ceturto un piekto kārtu” 68.punktam e-veselības projektu rezultātu funkcionalitātes pārbaudi veiks ne vēlāk kā līdz 2016.gada 30.decembrim.

**Pacientu datu drošība veselības informācijas sistēmā**

Veselības informācijas sistēma ir valsts informācijas sistēma. Tās darbība tiek organizēta atbilstoši fizisko personu datu aizsardzības un informācijas sistēmu drošības jomu regulējošajiem normatīvajiem aktiem.

Nacionālais veselības dienests ir izstrādājis šādus normatīvajos aktos noteiktos iekšējos informācijas sistēmu drošības normatīvos aktus:

1. Informācijas sistēmu drošības politika,
2. Informācijas sistēmu drošības iekšējie noteikumi,
3. Informācijas sistēmu klasificēšanas noteikumi,
4. Informācijas sistēmu drošības risku pārvaldības noteikumi,
5. Informācijas sistēmu lietošanas iekšējie noteikumi,
6. Informācijas sistēmas lietotāju pārvaldības kārtība,
7. Risku pārvaldības plāns.

2016.gada 14.aprīlī Datu valsts inspekcijā ir izdots lēmums par personu datu apstrādi, lai nodrošinātu veselības aprūpes organizēšanu un atvieglotu veselības aprūpes pakalpojumu sniegšanu, kas Nacionālajam veselības dienestam atļauj uzsākt personu un sensitīvu personas datu apstrādi veselības informācijas sistēmā.

Pirms veselības informācijas sistēmas funkcionalitātes izvietošanas produkcijas vidē Nacionālais veselības dienests veic funkcionalitātes drošības auditu. Funkcionalitāte tiek izvietota produkcijas vidē tikai pēc tam, kad drošības audita rezultāti apliecina tās drošību (nav konstatētas kritiskās un augstās ievainojamības).

Lai identificētu nepamatotas datu apstrādes gadījumus, veselības informācijas sistēmā paredzēts nodrošināt aizdomīgo gadījumu uzraudzība.

Lai pacienti varētu nodrošināt kontroli pār saviem datiem e-veselības portālā, pacientiem atbilstoši MK noteikumu Nr.134 32.punktā noteiktajam ir tiesības:

1. piekļūt visiem veselības informācijas sistēmā uzkrātajiem datiem par sevi, savu nepilngadīgo bērnu, aizbildnībā esošo personu un personu, kas to pilnvarojusi,
2. piekļūt auditācijas pierakstiem, kuros tiks atspoguļots, kādas darbības e-veselības sistēmā ir veiktas ar viņa datiem, tai skaitā, kuras personas un kad veikušas datu apstrādi,
3. aizliegt piekļuvi e-veselības portālā esošajiem medicīniskajiem dokumentiem (vienam, vairākiem vai visiem) visām ārstniecības iestādēm.

**Līgumu slēgšana par veselības informācijas sistēmas izmantošanu un elektronisko darbnespējas lapu pilottestēšana**

Lai ārstniecības iestādē nodarbinātās ārstniecības personas varētu apstrādāt pacientu datus veselības informācijas sistēmā, tai skaitā izrakstīt elektroniskās darbnespējas lapas un elektroniskās receptes, ārstniecības iestādei jānoslēdz līgums ar Nacionālo veselības dienestu par veselības informācijas sistēmas izmantošanu, un atbilstoši MK noteikumos Nr.134 un līgumā noteiktajam Nacionālajam veselības dienestam ir jāpiešķir ārstniecības personai lietotāja tiesības.

Lai aptiekā nodarbinātie farmaceiti un farmaceitu asistenti varētu apstrādāt pacientu datus veselības informācijas sistēmā (piekļūt izrakstītajām elektroniskajām receptēm un ievadīt informāciju par izsniegtajām zālēm), aptiekai jānoslēdz līgums ar Nacionālo veselības dienestu par veselības informācijas sistēmas izmantošanu, un atbilstoši MK noteikumos Nr.134 un līgumā noteiktajam Nacionālajam veselības dienestam ir jāpiešķir farmaceitiem un farmaceitu asistentiem lietotāja tiesības.

MK noteikumu Nr.134 38.punkts nosaka, ka līgums par veselības informācijas sistēmas izmantošanu ārstniecības iestādēm un aptiekām ar Nacionālo veselības dienestu bija jānoslēdz līdz 2016.gada 1.novembrim.

Sagatavoto līguma projektu 2016.gada 1.martā Nacionālais veselības dienests ievietoja iestādes tīmekļa vietnē[[7]](#footnote-7) un 2016.gada 9.martā nosūtīja Latvijas Ģimenes ārstu asociācijai, Latvijas Slimnīcu biedrībai un Veselības aprūpes darba devēju asociācijai viedokļa sniegšanai. 2016.gada 24.martā Latvijas Ģimenes ārstu asociācija rakstiski informēja Veselības ministriju un Nacionālo veselības dienestu, ka līguma projektu nevērtēs, jo saskata trūkumus tiesiskajā regulējumā un tehnoloģiskajos risinājumos.

Pirmais līgums par veselības informācijas sistēmas izmantošanu ar ārstniecības iestādi tika noslēgts 2016.gada 3.augustā. Kopš 2016.gada 12.septembra ārstniecības personām tiek nodrošināta piekļuve veselības informācijas sistēmas slēgtajai daļai jeb veselības aprūpes speciālista darba vietai un attiecīgi iespēja izrakstīt elektroniskās darbnespējas lapas, tādējādi piedaloties elektronisko darbnespējas lapu pilottestēšanā.

Ņemot vērā, ka līdz 2016.gada septembrim noslēgto līgumu skaits par veselības informācijas sistēmas izmantošanu bija neliels, Nacionālais veselības dienests 2016.gada septembrī uzsāka proaktīvu darbību, apzinot savus līguma partnerus, sagatavojot līgumu, parakstot un nosūtot ārstniecības iestādēm un aptiekām. Minētais process turpinās joprojām. Uz 2016.gada 1.novembri bija sagatavoti un izsūtīti 2100 līgumi.

2016.gada 28.septembrī Veselības ministrijā notika sanāksme ar Latvijas Ģimenes ārstu asociāciju un Latvijas Lauku ģimenes ārstu asociāciju, kurā viens no darba kārtības punktiem bija jautājumi, kas saistīti ar līgumu slēgšanu par veselības informācijas sistēmas izmantošanu. Tikšanās laikā tika izrunāti jautājumi gan par sadarbību, strādājot veselības informācijas sistēmā, gan saņemti vispārēji iebildumi par līguma redakciju. Sanāksmes laikā tika panākta vienošanās, ka abas asociācijas nodefinēs juridiskos iebildumus un nosūtīs tos Nacionālajam veselības dienestam.

2016.gada 3.oktobrī Latvijas Ģimenes ārstu asociācija iesniedza Ministru prezidentam, Veselības ministrijai, Labklājības ministrijai, Tieslietu ministrijai un Vides aizsardzības un reģionālās attīstības ministrijai iesniegumu par vienotās e-veselības sistēmas ieviešanu, kurā sniedz viedokli par normatīvajiem aktiem e-veselības jomā un informē, ka *„tikai pēc tam, kad nepieciešamie grozījumi noteikumos būs izdarīti, kā arī piedāvāto e-veselības produktu funkcionalitāte, efektivitāte un drošība būs izvērtēta, LĢĀA varēs lemt par e-veselības produktu lietošanu visās ģimenes ārstu darbavietās”.*

2016.gada 4.oktobrī notika Nacionālā veselības dienesta organizēta veselības informācijas sistēmas demonstrēšana Latvijas Ģimenes ārstu asociācijai un Latvijas Lauku ģimenes ārstu asociācijai.

2016.gada 11.oktobrī Latvijas Lauku ģimenes ārstu asociācija iesniedza Veselības ministrijai iesniegumu par e-veselības programmas testēšanas rezultātiem, kurā informē: *„Sakarā ar to, ka tuvojas gripas sezona, kad būtiski pieaug pacientu apmeklējumu skaits, lai pacientiem nepasliktinātu pieejamību veselības aprūpes pakalpojumiem, laika periodu līdz 2017.gada 1.jūnijam noteikt kā brīvprātīgās testēšanas periodu. Ja šajā laika periodā testēšana darba vietās apliecinās, ka programma ir kvalitatīva, efektīva un droša, slēgt līgumu par tās ieviešanu ar 2017.gada 1.jūniju.”.*

2016.gada 12.oktobrī Latvijas Ārstu biedrība iesniedza Saeimas Sociālo un darblietu komisijai, Ministru prezidentam un Veselības ministrijai iesniegumu par vienotās veselības nozares elektroniskās informācijas sistēmas ieviešanu, norādot, ka *„Piedāvātais līgums par sadarbību vienotās veselības nozares elektroniskās informācijas sistēmā ir nekorekts, pretlikumīgs un nav parakstāms no ārstu puses. Līdz ar to ir apdraudēts ESF fondu izpildes grafiks”.*

2016.gada 24.oktobrī Latvijas Ģimenes ārstu asociācija iesniedza Ministru prezidentam, Veselības ministrijai, Labklājības ministrijai, Tieslietu ministrijai un Vides aizsardzības un reģionālās attīstības ministrijai atzinumu par noteikumu projektu „Grozījumi Ministru kabineta 2014.gada 11.marta noteikumos nr.134 „Noteikumi par vienoto veselības nozares elektronisko informācijas sistēmu”” (VSS-957) un noteikumu projektu „Grozījumi Ministru kabineta 2008. gada 15.septembra noteikumos Nr.746 „Ar noteiktām slimībām slimojošu pacientu reģistra izveides, papildināšanas un uzturēšanas kārtība”” (VSS-956). Atzinumā Latvijas Ģimenes ārstu asociācija informē, ka *„LĢĀA Biedru sapulce šī gada 21.oktobrī pieņēma sekojošus lēmumus: Nacionālā veselības dienesta piedāvātos pamatlīgumus par e-veselību neparakstīt; un ka esam gatavi brīvprātīgi pilotēt e-veselību, kad būs izdarīti grozījumi MK noteikumos Nr.134 un Nr.175, ņemot vērā mūsu priekšlikumus”*.

Ņemot vērā profesionālo asociāciju aktīvi pausto viedokli pret e-veselības sistēmas izmantošanu, 2016.gada 27.oktobrī notika Veselības ministrijas un Latvijas Ārstu biedrības sanāksme. Attiecībā uz e-recepšu izrakstīšanu veselības informācijas sistēmā Latvijas Ārstu biedrība pauda nostāju, ka e-receptes funkcionalitātes brīvprātīgas lietošanas termiņu nepieciešams pagarināt. Latvijas Ārstu biedrība redz nepieciešamību pēc funkcionalitātes brīvprātīgas lietošanas termiņa beigām pāriet uz elektronisku recepšu izrakstīšanu zālēm, kuru iegādes izdevumus pacientiem daļēji vai pilnībā kompensē no valsts budžeta līdzekļiem.

Veselības ministrija ir panākusi konceptuālu vienošanos ar Latvijas Ārstu biedrību par līguma projektu par veselības informācijas sistēmas izmantošanu.

Lai pārrunātu Latvijas Ģimenes ārstu asociācijas un Latvijas Lauku Ģimenes ārstu asociācijas iebildumus par e-veselības sistēmu un vienotos par turpmāko rīcību, 2016.gada 2.novembrī Veselības ministrijā notika sanāksme, kurā piedalījās abu ģimenes ārstu asociāciju, Veselības ministrijas, Nacionālā veselības dienesta, Veselības inspekcijas, Labklājības ministrijas un Valsts sociālās apdrošināšanas aģentūras pārstāvji. Pielikumā pievienota sanāksmes protokola kopija.

Turpmākajās Veselības ministrijas un abu ģimenes ārstu profesionālo asociāciju sarunās, nozares pārstāvji sniedza priekšlikumu pagarināt e-veselības sistēmas brīvprātīgas ieviešanas termiņu vismaz par sešiem mēnešiem, lai dotu pietiekošu laiku tās iepazīšanai un izmēģināšanai.

**Elektroniskās darbnespējas lapas un elektroniskās receptes ieviešanas rezultatīvie rādītāji**

|  |  |  |
| --- | --- | --- |
| Nr. | **Rādītājs** | **01.11.2016.** |
| 1. | Noslēgto līgumu skaits par veselības informācijas sistēmas izmantošanu ar ārstniecības iestādēm, t.sk. | 195 |
| *1.1.* | *ar ģimenes ārstu praksēm* | *51* |
| *1.2.* | *ar ambulatorajām ārstniecības iestādēm* | *119* |
| *1.3.* | *ar stacionārajām ārstniecības iestādēm* | *25* |
| 2. | Noslēgto līgumu skaits par veselības informācijas sistēmas izmantošanu ar aptiekām | 67 |
| 3. | Sagatavoto un izsūtīto līgumu skaits | 2100 |
| 4. | Lietotāju skaits, kam piešķirtas tiesības apstrādāt datus veselības informācijas sistēmā, tai skaitā: | 354 |
| *4.1.* | *ārstniecības iestādēs* | *249* |
| *4.2.* | *aptiekās* | *105* |
| 5. | Autentificēšanās gadījumu skaits e-veselības portālā | 14241 |
| 6. | Izrakstīto elektronisko darbnespējas lapu skaits, tai skaitā, | 45 |
| *6.1.* | *atvērto lapu skaits* | *37* |
| *6.2.* | *slēgto lapu skaits* | *8* |
| 7. | Izrakstīto elektronisko recepšu skaitsārstniecības iestādēs | 21 |
| 8. | Izsniegto elektronisko recepšu skaits aptiekās | 5 |

**Secinājumi**

Veselības informācijas sistēma ir pieejama izmantošanai ārstniecības personām, farmaceitiem, farmaceitu asistentiem, ārstniecības iestādēm, aptiekām un ikvienam iedzīvotājam kopš 2016.gada septembra.

No 2016.gada 12.septembra līdz 2016.gada 1.novembrim:

1. noslēgti 195 līgumi ar ārstniecības iestādēm par veselības informācijas sistēmas izmantošanu, kas ir 4.60% no kopējā noslēdzamo līgumu skaita ar ārstniecības iestādēm,
2. noslēgti 67 līgumi ar aptiekām par veselības informācijas sistēmas izmantošanu, kas ir 24.5% no kopējā noslēdzamo līgumu skaita ar aptiekām,
3. izrakstītas 45 elektroniskās darbnespējas lapas,
4. izrakstīta 21 elektroniskā recepte,
5. aptiekās izsniegtas jeb atprečotas 5 elektroniskās receptes.

Ņemot vērā elektronisko darbnespējas lapu un elektronisko recepšu ieviešanas rezultātus uz 2016.gada 1.novembri, pastāv risks, ka līdz 2016.gada 1.decembrim visas ārstniecības iestādes un aptiekas nebūs noslēgušas līgumu ar Nacionālo veselības dienestu par veselības informācija sistēmas izmantošanu, tādējādi pacientiem tiks būtiski ierobežota iespēja saņemt darbnespējas lapu no 2016.gada 1.decembra. Lai šādu situāciju novērstu, jāveic grozījumi Ministru kabineta 2001.gada 3.aprīļa noteikumos Nr. 152 „Darbnespējas lapu izsniegšanas kārtība” un Ministru kabineta 2014.gada 11.marta noteikumos Nr.134 „Noteikumi par vienoto veselības nozares elektronisko informācija sistēmu”, lai pagarinātu elektronisko darbnespējas lapu ieviešanas pārejas periodu līdz 2017.gada 30.jūnijam.

Ņemot vērā panākto vienošanos ar ārstu profesionālajām asociācijām, jāveic grozījumi MK noteikumos Nr.175, lai noteiktu, ka no 2017.gada 1.jūlija receptes, uz kurām izraksta zāles, kuru iegādes izdevumus pacientam daļēji vai pilnībā kompensē no valsts budžeta līdzekļiem, ārstiem/ārstu palīgiem būs pienākums izrakstīt veselības informācijas sistēmā.

Pielikumā: 2016.gada 2.novembra sanāksmes par e-veselības sistēmas ieviešanas aktuālajiem jautājumiem protokola kopija (ar pielikumiem) uz 21 lpp.

Veselības ministre Anda Čakša

Iesniedzējs: Veselības ministre Anda Čakša

Vīza: Valsts sekretārs Kārlis Ketners

1. <https://www.eveseliba.gov.lv/sakums/jaunumi/aktualitates/2016/09/15/noris-l%C4%ABgumu-sl%C4%93g%C5%A1ana-par-e-vesel%C4%ABbas-lieto%C5%A1anu> [↑](#footnote-ref-1)
2. <http://www.vmnvd.gov.lv/lv/aktualitates/582-noris-ligumu-slegsana-par-e-veselibas-lietosanu> [↑](#footnote-ref-2)
3. http://www.vmnvd.gov.lv/lv/e-veseliba/izstradatajiem [↑](#footnote-ref-3)
4. <http://www.vmnvd.gov.lv/lv/e-veseliba/arstniecibas-iestadem-un-profesionaliem/macibu-materiali> [↑](#footnote-ref-4)
5. https://www.eveseliba.gov.lv/sakums/about-portal/arstniecibas-iestadem-un-profesionaliem/macibu-materiali-veselibas-aprupes-profesionaliem [↑](#footnote-ref-5)
6. Atbilstoši LETAS mediju monitoringā pieejamajai informācijai e-veselība laikposmā no 2016.gada 1.septembra līdz 2016.gada 4.novembrim pieminēta šādos medijos: presē (laikraksti, žurnāli) – 20 reizes, TV – 9 reizes, radio – 27 reizes, interneta portālos – 40 reizes. [↑](#footnote-ref-6)
7. http://www.vmnvd.gov.lv/lv/e-veseliba/arstniecibas-iestadem-un-profesionaliem/ligumu-slegsana-par-e-veselibas-izmantosanu [↑](#footnote-ref-7)